Basketball ta un deporte cu a wordo inventa na Springfield, Massa- 
chusetts na 1891 cu e intencion pa duna oportunidad na depor- 
tistanan un deporte pa practica paden den temporada di invierno 
na Merca. 
Di e manera ey tambe, cu e.o. binimento di Lago, e deporte aki 
tambe ta bira popular aki na Aruba y sigur Lago a contribui na con- 
struccion di varios canchanan aki na Aruba. 
Mientras cu den Colony desde tempran caba tabata tin diferente 
ekipo, pafo di Colony SV Caribe tabata e prome club cu a hunga 
basketball na Aruba. Jan Beaujon tabata president di Caribe y 
uzando su bon contactonan na Lago, el a logra haya Cliff Monroe 
bin coach e team masculino y George LeMaire pa entrena e da- 
manan. Cu ayudo di Lago, Caribe su miembronan mes a crea un 
cancha di basket cu piso di asfalt mescla cu tera. Cu stoomwals di 
Lago, nan a laga e piso plat y duro. Na Lago nan a fabrica dos 
backboard cu patanan di tubo. Como cu no tabatin luz, tur training 
tabata tuma luga atardi of den dia durante fin di siman. 
Algun di e promenan cu a forma e team di Caribe tabata e ru- 
mannan “Poipy”, Michael y Henry Laclé; Johnny Oduber, Lope 
Beaujon, Oslin Scholten, Betty Ecury y Eddie Wever. Entre e da- 
manan tabatin Irene y Olivia Scholten, Erna y Lidya Ponson, 
“Dididi” Oduber, Ellen Raven, Mercedes “Siki” Beaujon, Shirley 
Harms. 
Cu tempo mas ekiponan a wordo forma y tambe na nivel di scolnan 
y gruponan di inmigrante diferente ekiponan y clubnan a lanta. 
Na januari 1952, mescos cu hopi otro bondnan Aruba Basketball 
Association ta wordo funda. 


Fuente: Wikipedia, 2018. Esso News y Observador (añanan 1950/1960), informacion di Clyde Harms (2018), Archivo di Statuten Vereniging, ANA.. 


Foto nan di dos equipo di dama den Basketball, cu a sali campeon y sub-campeon di Aruba na 
1975, esta Tivoli y Viana’s Valiant. Tivoli den e division di damas a kita den dos wega sigui e titulo 
campeonil for di Valiant cu tabata un di ekiponan fuerte den e tempo ey. 
Apesar di e derota aki topscorer di Aruba a bira Myrna Carrilho y hungador mas valioso (MVP) Olga 
Ponson (ambos di Valiant). 
Cu e wega aki na 1975 Aruba a conoce un primicia pa Basketball, na momento cu e wega aki a 
wordo transmiti via radio Voz di Aruba, na encargo di Tommy Pietersz. 


Segun Esso News ta relata cu algun di su trahadornan riba 18 y 19 di januari 1941 a participa den un encuentro cu Club Caribe tabata 
tin contra un ekipo di Corsou yama de Kwiek Sport Club. A competi contra otro tanto den wega di Basketball y Korfbal (cu segun Esso 
News ta un sorto di Basketball, pero version Hulandes). 
Riba e grafico aki nos observa e accion entre e ekipo di Caribe contra di Corsou den Basket. Segun e articulo, e team di Basket di Club 
Caribe a perde cu un score hopi preta, di 24 pa 21, di un ekipo cu ya caba tabata tin hopi tempo hungando basketball. Mientras e dia 
despues Caribe ta gana den Korfball 4 pa 3. Bou di e hungadornan Basket di Caribe tabata e.o. e trahadonan di Lago Lope Beaujon, 
Oslin Scholten, Herbert Ecury y Jules Abrahams. E ultimo tresnan aki tambe tabata hungadonan di Korfbal. 
Fuente: Coleccion Lago/Arubiana - Esso News, 1941. 

